FORTH กลยุทธ์แตกเพื่อโต.!
ย้อนไปเมื่อ 20 ปีก่อน หลายคนอาจรู้จักบริษัท ฟอร์ท คอร์ปอเรชั่น จำกัด (มหาชน) หรือ FORTH จากตู้โทรศัพท์สาธารณะและโทรศัพท์ในอาคารสำนักงาน...
21 ก.ค. 2562

สำนักข่าวรัชดา
ย้อนไปเมื่อ 20 ปีก่อน หลายคนอาจรู้จักบริษัท ฟอร์ท คอร์ปอเรชั่น จำกัด (มหาชน) หรือ FORTH จากตู้โทรศัพท์สาธารณะและโทรศัพท์ในอาคารสำนักงาน…
โดยจะเห็นเครื่องหมายการค้าหรือโลโก้ FORTH ติดอยู่ที่ตู้โทรศัพท์สาธารณะ และโทรศัพท์ในอาคารสำนักงาน ในฐานะเป็นผู้ผลิตตู้และวางระบบ
หลังจากนั้นก็จะรู้จัก FORTH ในมุมที่หลากหลายขึ้น จากการเป็นผู้ผลิตและประกอบแผงวงจรอิเล็กทรอนิกส์ ติดตั้งอุปกรณ์โทรคมนาคม วางระบบโซลูชั่นส์ วางระบบท่อ เป็นต้น
แต่หลายคนอาจรู้จัก FORTH ผ่านตู้บุญเติม ในนามบริษัท ฟอร์ท สมาร์ท เซอร์วิส จำกัด (มหาชน) หรือ FSMART ผู้ให้บริการเติมเงินโทรศัพท์มือถือ จ่ายบิลต่าง ๆ และแบงกิ้ง เอเยนต์ ฯลฯ ในฐานะเป็นบริษัทลูก
จริง ๆ แล้วธุรกิจหลักของ FORTH แบ่งเป็น 3 ขา ประกอบด้วย
1) ธุรกิจอีเอ็มเอส รับจ้างผลิตและประกอบแผงวงจรอิเล็กทรอนิกส์
2) ธุรกิจเอ็นเตอร์ไพรซ์ โซลูชั่นส์ ติดตั้งอุปกรณ์โทรคมนาคม วางระบบโซลูชั่นส์
และ 3) ธุรกิจสมาร์ต เซอร์วิส บริการรับเหมาและอุปกรณ์ติดตั้งฯ
ล่าสุด FORTH เตรียมปรับโครงสร้างใหม่ เอาธุรกิจอิเล็กทรอนิกส์ แยกออกมาใส่ไว้ในบริษัท ฟอร์ท อีเอ็มเอส จำกัด (Forth EMS) เพื่อให้มีความชัดเจน
Forth EMS เป็นบริษัทที่เพิ่งจัดตั้งขึ้นใหม่ โดย FORTH จะถือหุ้นในสัดส่วน 99.99%
โดย FORTH จะโยกทั้งทรัพย์สินและหนี้สิน รวมทั้งบุคลากรที่เกี่ยวข้องทั้งหมดให้กับ Forth EMS
คาดจะเริ่มโอนกิจการได้ภายในเดือนส.ค. 62
แต่…ต้องรอที่ประชุมวิสามัญผู้ถือหุ้นโหวตอนุมัติวันที่ 23 ส.ค.นี้ ซะก่อน
กรณีนี้จะเรียกว่า เป็นการแตก..เพื่อโตก็ว่าได้..!!
แม้จะทำให้ FORTH เหลือธุรกิจแค่ 2 ขาคือธุรกิจเอ็นเตอร์ไพรซ์ โซลูชั่นส์และธุรกิจสมาร์ต เซอร์วิส เท่านั้น
ส่วนเหตุผลที่ FORTH ต้องปรับโครงสร้างใหม่ ก็เพื่อให้ Forth EMS มีความคล่องตัว เช่น จะไปกู้เงินจากแบงก์ หรือเพิ่มทุน ก็ทำได้ง่ายขึ้น ไม่ต้องรอมติผู้ถือหุ้น FORTH ให้ยุ่งยาก
รวมทั้งจะมีความยืดหยุ่นในการลงทุนธุรกิจใหม่มากขึ้น
ที่สำคัญช่วยเพิ่มโอกาสในการหาผู้ร่วมทุนหรือพันธมิตรทางธุรกิจรายใหม่ ไม่ว่าจะเป็นบุคคล นิติบุคคลหรือสถาบันการเงิน ที่มีความสนใจหรือความชำนาญเฉพาะธุรกิจนั้น ๆ โดยไม่ต้องร่วมลงทุนหรือรับความเสี่ยงในธุรกิจอื่น ๆ ของกลุ่ม FORTH อีกต่อไป
เป็นกลยุทธ์ที่ต้องการให้บริษัทลูกโตได้ด้วยตัวเอง !!
อีกหน่อยเมื่อ Forth EMS เลี้ยงตัวเองได้ อาจเข้าไปเป็นบริษัทจดทะเบียนในตลาดหลักทรัพย์แห่งประเทศไทย หรือตลาด mai เดินตามรอยรุ่นพี่อย่าง FSMART ก็ได้
ถึงวันนั้นจริง Forth EMS ซึ่งเป็นลูกคนใหม่ คงกลายเป็นลูกรักของ FORTH ไปอีกคน เพราะทำเงินให้กับแม่ไปเต็ม ๆ
…อิ อิ อิ…